《九日奉呈元亮兄》
宋代·李彭

穷秋风落山，岁事几转轴。萧然四壁空，触眼困羁束。

我尘已生甑，兄亦未有屋。少也不如人，自视真陆陆。

北阮乌贺兰，绝影追风足。谁知荐圜丘，乃用茧栗犊。

弃置勿复陈，万事蕉梦鹿。渺渺天界高，宫黄著畦菊。

能来慰艰勤，浊醪巾可漉。虽无熊耳杯，要自尊中渌。

属厌谢珍羞，无祸可当福。回观夸夺儿，往往加烦促。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。